भीष्म साहनी को प्रेमचंद की परम्परा का लेखक माना जाता है । नई कहानी में सामाजिक यथार्थ एवं वस्तुपरकता की दृष्टि से भीष्म जी कहानियाँ महत्वपूर्ण है। इनका साहित्य जीवन से सीधे तौर पर जुड़े साहित्य का उत्कृष्ट उदाहरण है। खुली और फैली हुई जिंदगी को उन्होंने पूरी जीवन्तता और गतिमयता के साथ अंकित किया है। मानवीय मूल्यों के वे बड़े हिमायती थे,उन्होंने विचारधारा को अपने साहित्य पर कभी हावी नही होने दिया। वामपंथी विचारधारा के साथ जुड़े होने के साथ वे मानवीय मूल्यों को कभी ओझल नही होने देते । इस बात का उदाहरण उनके प्रसिद्ध उपन्यास 'तमस' से लिया जा सकता है। इस उपन्यास में वे सांप्रदायिकता के मूल उत्स की खोज करते है और उसके विकास की स्थितियों को बहुत बारीकी से विश्लेषित करते है। तमस उपन्यास के लिए उन्हें साहित्य अकादमी पुरस्कार सन १९७५ में मिला ।